VALSTYBINĖS MAISTO IR VETERINARIJOS TARNYBOS

DIREKTORIUS

ĮSAKYMAS

Dėl VALSTYBINĖS MAISTO IR VETERINARIJOS TARNYBOS DIREKTORIAUS 2020 M. SAUSIO 15 D. ĮSAKYMO NR. B1-26 „DĖL ADMINISTRACINIO NUSIŽENGIMO PROTOKOLŲ SURAŠYMO IR ADMINISTRACINIŲ NUSIŽENGIMŲ BYLŲ NAGRINĖJIMO VALSTYBINĖJE maisto ir veterinarijos tarnyboje tvarkos aprašo patvirtinimo“ PAKEITIMO

2023 m. kovo 20 d. Nr. B1-197

Vilnius

1. P a k e i č i u:

1. Valstybinės maisto ir veterinarijos tarnybos direktoriaus 2020 m. sausio 15 d. įsakymą Nr. B1-26 „Dėl Administracinio nusižengimo protokolų surašymo ir administracinių nusižengimų bylų nagrinėjimo Valstybinėje maisto ir veterinarijos tarnyboje tvarkos aprašo patvirtinimo“ ir jo 2 punktą išdėstau taip:

„2. N u r o d a u Valstybinės maisto ir veterinarijos tarnybos pareigūnams, įgaliotiems surašyti Administracinio nusižengimo protokolus, Nutarimus dėl administracinio nusižengimo, kai protokolas nesurašomas, ir nagrinėti administracinių nusižengimų bylas bei skirti administracines nuobaudas ar administracinio poveikio priemones (toliau – įgaliotieji pareigūnai):“.

2. Nurodytu įsakymu patvirtintą Administracinio nusižengimo protokolų surašymo ir administracinių nusižengimų bylų nagrinėjimo Valstybinėje maisto ir veterinarijos tarnyboje tvarkos aprašą ir jį išdėstau nauja redakcija (pridedama).

Direktoriaus pavaduotoja,

atliekanti direktoriaus funkcijas	Audronė Mikalauskienė

PATVIRTINTA

Valstybinės maisto ir veterinarijos tarnybos

direktoriaus 2020 m. sausio 15 d.

įsakymu Nr. B1-26

(Valstybinės maisto ir veterinarijos tarnybos

direktoriaus 2023 m. kovo 20 d.

įsakymo Nr. B1-197 redakcija)

ADMINISTRACINIO NUSIŽENGIMO PROTOKOLŲ SURAŠYMO IR ADMINISTRACINIŲ NUSIŽENGIMŲ BYLŲ NAGRINĖJIMO VALSTYBINĖJE MAISTO IR VETERINARIJOS TARNYBOJE TVARKOS APRAŠAS

I skyrius

BENDROSIOS NUOSTATOS

1.	Administracinio nusižengimo protokolų surašymo ir administracinių nusižengimų bylų nagrinėjimo Valstybinėje maisto ir veterinarijos tarnyboje tvarkos aprašas (toliau – Aprašas) nustato administracinių nusižengimų teisenos Valstybinėje maisto ir veterinarijos tarnyboje (toliau – VMVT) bendrąsias nuostatas, administracinio nusižengimo tyrimo, administracinio nusižengimo bylos nagrinėjimo, nutarimo administracinio nusižengimo byloje apskundimo tvarką, taip pat duomenų apie administracinius nusižengimus tvarkymo bei prašymų ir skundų dėl vykdomos administracinių nusižengimų teisenos nagrinėjimo tvarką.

2.	Aprašas taikomas VMVT pareigūnams, įgaliotiems Valstybinės maisto ir veterinarijos tarnybos direktoriaus 2011 m. birželio 30 d. įsakymu Nr. B1-322 „Dėl įgaliojimų surašyti administracinių nusižengimų protokolus, nutarimus administracinių nusižengimų bylose suteikimo“ vykdyti administracinių nusižengimų teisenos veiksmus (toliau – įgaliotieji pareigūnai).

3.	VMVT, gavusi informaciją apie administracinio nusižengimo požymių turinčios veikos padarymą, per 3 darbo dienas perduoda tokią informaciją pagal kompetenciją nagrinėti VMVT teritoriniam padaliniui, kurio veikimo teritorijoje galimai padaryta administracinio nusižengimo požymių turinti veika.

4.	Įgaliotieji pareigūnai pradeda administracinių nusižengimų teiseną, atlieka administracinių nusižengimų tyrimą, surašo Administracinio nusižengimo protokolus (toliau – Protokolai) ir nagrinėja administracinių nusižengimų bylas dėl Lietuvos Respublikos administracinių nusižengimų kodekso (toliau – ANK) 45 straipsnyje, 49 straipsnio 1, 2, 4 dalyse, 51, 69, 70, 78 straipsniuose, 127 straipsnio 1, 2 dalyse, 139 straipsnyje, 144 straipsnio 4, 5 dalyse, 145, 152, 153, 155, 156, 157, 158, 160, 161, 162, 163, 181 straipsniuose, 209 straipsnio 1, 2, 3, 4, 5, 6, 7, 8 dalyse, 224, 2471 straipsnio 1, 2 dalyse, 256 straipsniuose, 291 straipsnio 5 dalyje, 299 straipsnio 2, 3, 4 dalyse, 3041 straipsnyje, 3042 straipsnio 2 dalyje, 312, 343, 3431 straipsnio 1, 2, 7, 8, 9, 10, 11, 12, 13, 14, 15, 16, 17, 18, 21, 22 dalyse, 344, 345, 346, 347, 505, 507 straipsniuose nustatytų administracinių nusižengimų.

5.	Administracinio nusižengimo požymių turinčių veikų, už kurių padarymą atsakomybė nustatyta ANK, tyrimas vyksta pagal ANK nustatytas procesines teisės normas, galiojančias procesinių veiksmų atlikimo metu. Įgaliotieji pareigūnai, atlikdami administracinio nusižengimo tyrimą, privalo imtis visų priemonių, kad būtų visapusiškai, objektyviai ir kiek įmanoma per trumpesnį laiką ištirtos administracinio nusižengimo požymių turinčios veikos aplinkybės.

6.	Protokolas yra pagrindinis procesinis dokumentas, kuris surašomas užbaigus administracinio nusižengimo tyrimą ir kuriame įgaliotasis pareigūnas apibendrina administracinio nusižengimo tyrimo metu surinktus įrodymus ir, jais remdamasis, nustato administracinio nusižengimo padarymo faktą ir aplinkybes, administracinėn atsakomybėn traukiamo asmens kaltę, atsakomybę lengvinančias ir sunkinančias aplinkybes ir kitas aplinkybes, turinčias reikšmės administracinio nusižengimo bylai teisingai išnagrinėti. Protokole įgaliotasis pareigūnas formuluoja kaltinimą vienu metu padarius vieną ar kelis administracinius nusižengimus.

7.	Asmeniui, padariusiam ANK 152 straipsnio 1 dalyje, 153 straipsnio 1 dalyje, 155 straipsnio 1 dalyje, 161 straipsnio 1 dalyje, 346 straipsnio 1 dalyje numatytų administracinio nusižengimo požymių turinčių veikų, esant Aprašo 39 punkte nustatytoms sąlygoms, gali būti pareikšta žodinė pastaba.

8.	Duomenys apie visus administracinius nusižengimus ir priimtus sprendimus tvarkomi Administracinių nusižengimų registre (toliau – ANR), vadovaujantis Administracinių nusižengimų registro nuostatais, patvirtintais Lietuvos Respublikos Vyriausybės 2016 m. gruodžio 28 d. nutarimu Nr. 1278 „Dėl Administracinių teisės pažeidimų registro reorganizavimo ir Administracinių nusižengimų registro nuostatų patvirtinimo“ (toliau – Administracinių nusižengimų registro nuostatai).

9.	Administracinio nusižengimo padarymo laikas yra asmens veikimo (neveikimo) laikas arba įstatymuose numatytų padarinių atsiradimo laikas, jeigu asmuo norėjo, kad padariniai atsirastų kitu laiku. Įgaliotieji pareigūnai, atlikdami įstatymuose ar kituose teisės aktuose nustatytas funkcijas, užfiksuoja administracinio nusižengimo požymių turinčios veikos padarymo faktą ir laiką.

10.	Asmuo laikomas padariusiu administracinį nusižengimą tik įvykdžius administracinį nurodymą arba ANK nustatyta tvarka įsiteisėjus nutarimui, kuriuo asmuo pripažįstamas padariusiu administracinį nusižengimą.

11.	Jeigu administracinį nusižengimą padaręs asmuo per metus nuo administracinio nurodymo įvykdymo dienos arba nuo nutarimo administracinio nusižengimo byloje įsiteisėjimo dienos iki sueis vieni metai nuo administracinės nuobaudos arba administracinio poveikio priemonės įvykdymo dienos padaro tame pačiame ANK straipsnyje numatytą administracinį nusižengimą, laikoma, kad šis administracinis nusižengimas padarytas pakartotinai. Padarius pakartotinį administracinį nusižengimą, ANK 40 straipsnyje nurodytas vienų metų terminas skaičiuojamas iš naujo.

12.	Administracinius nusižengimus tiriantys įgaliotieji pareigūnai, siekdami užkirsti kelią administraciniams nusižengimams ir užtikrinti, kad būtų išsamiai tiriami administraciniai nusižengimai ir nagrinėjamos administracinių nusižengimų bylos bei vykdomi administracinių nusižengimų bylose priimami sprendimai, ANK XXX skyriuje nustatyta tvarka gali taikyti administracinių nusižengimų teisenos užtikrinimo prievartos priemones (pvz., daiktų ir (ar) dokumentų paėmimą).

13. Tiriant administracinį nusižengimą ir nagrinėjant administracinio nusižengimo bylą, įrodinėjimo pareigos negalima perkelti administracinėn atsakomybėn traukiamam asmeniui, taip pat išgauti jo ir kitų administracinio nusižengimo teisenoje dalyvaujančių asmenų paaiškinimus ir parodymus smurtu, grasinimais ir kitokiomis neteisėtomis priemonėmis.

14.	Apylinkės teisme nagrinėjant skundą dėl VMVT teritorinio padalinio priimto nutarimo, VMVT teritorinio padalinio vadovo sprendimu, VMVT teritoriniam padaliniui atstovauja įgaliotasis pareigūnas, atlikęs administracinio nusižengimą tyrimą, ar kitas VMVT teritorinio padalinio įgaliotasis pareigūnas ir, jei reikalinga, VMVT teritorinio padalinio darbuotojas, turintis teisinį išsilavinimą. VMVT Teisės skyriaus vadovo sprendimu, apylinkės ir (ar) apygardos teismo posėdyje gali būti paskirtas atstovauti VMVT Teisės skyriaus ar teritorinio padalinio darbuotojas, turintis teisinį išsilavinimą, arba VMVT direktoriaus sprendimu – trečiasis asmuo, teikiantis teisines paslaugas. Procesinių dokumentų rengimą teismams organizuoja VMVT Teisės skyriaus vadovas pasitelkdamas VMVT Teisės skyriaus ir (ar) teritorinio padalinio darbuotojus, turinčius teisinį išsilavinimą, arba trečiąjį asmenį, teikiantį teisines paslaugas, kurį sprendimu paskiria VMVT direktorius.

15.	Apraše vartojamos sąvokos ir jas įvardijantys terminai suprantami taip, kaip apibrėžti ANK, Administracinio nusižengimo protokolo, Nutarimo administracinio nusižengimo byloje, Nutarimo dėl administracinio nusižengimo, kai protokolas nesurašomas, formų pildymo taisyklėse, patvirtintose Lietuvos Respublikos Vyriausybės 2015 m. birželio 22 nutarimu Nr. 640 „Dėl Administracinio nusižengimo protokolo, Nutarimo administracinio nusižengimo byloje, Nutarimo dėl administracinio nusižengimo, kai protokolas nesurašomas, formų ir jų pildymo taisyklių patvirtinimo“, ir kituose teisės aktuose.

16.	Administracinėn atsakomybėn traukiamu asmeniu laikomas asmuo, kuris įtariamas administracinio nusižengimo padarymu ir kuriam administracinio nusižengimo tyrimą atliekantis įgaliotasis pareigūnas surašė ar turi surašyti Protokolą.

17.	Nukentėjusiuoju administracinio nusižengimo byloje laikomas fizinis asmuo, kuriam administraciniu nusižengimu padaryta fizinė, turtinė ar neturtinė žala, arba juridinis asmuo, kuriam administraciniu nusižengimu padaryta turtinė ar neturtinė žala. Būtina nustatyti, kokia žala asmeniui yra padaryta – fizinė, turtinė ar neturtinė; šį veiksmą galima atlikti apklausiant asmenį arba paimant iš jo paaiškinimą; jei tai turtinė žala, paklausti asmenį apie jam žinomą ar nežinomą tos žalos dydį. Asmuo pripažįstamas nukentėjusiuoju administracinį nusižengimą tiriančio įgaliotojo pareigūno sprendimu (toliau – Sprendimas dėl asmens pripažinimo nukentėjusiuoju), kurio forma nustatyta ir kuris įforminamas ANR skiltyje „Teisenos priemonės ir tyrimo veiksmai“ bei kuris įrašomas Protokole ar nutarime nutraukti administracinio nusižengimo teiseną arba Nutarime dėl administracinio nusižengimo, kai protokolas nesurašomas, o administracinio nusižengimo bylos nagrinėjimo metu – administracinio nusižengimo bylą ne teismo tvarka nagrinėjančios institucijos (įgaliotojo pareigūno) nutarime.

18.	Įrodymai administracinio nusižengimo byloje yra bet kurie įstatymų nustatyta tvarka surinkti faktiniai duomenys, kuriais remdamiesi administracinio nusižengimo tyrimą atliekantys įgaliotieji pareigūnai nustato administracinio nusižengimo padarymo faktą ir aplinkybes, administracinėn atsakomybėn traukiamo asmens kaltę, atsakomybę lengvinančias ir sunkinančias aplinkybes ir kitas aplinkybes, turinčias reikšmės administracinio nusižengimo bylai teisingai išnagrinėti. Šie duomenys fiksuojami protokolais, pareigūnų tarnybiniais pranešimais, pranešimais, aktais ar kitais dokumentais, kuriais asmenys, kurie nėra pareigūnai, užfiksavo administracinio nusižengimo požymių turinčios veikos padarymą, nuotraukomis, garso ar vaizdo įrašais, liudytojų, nukentėjusiojo ir administracinėn atsakomybėn traukiamo asmens parodymais ir paaiškinimais, ekspertizės aktu, specialisto išvada, daiktiniais įrodymais, daiktų ir (ar) dokumentų paėmimo protokolu ir kitais dokumentais.

19.	Administraciniu nurodymu laikomas į Protokolą įrašomas pasiūlymas asmeniui per 15 kalendorinių dienų nuo Protokolo įteikimo dienos, o kai Protokolas su administraciniu nurodymu surašomas administracinėn atsakomybėn traukiamam asmeniui nedalyvaujant, – per 30 kalendorinių dienų nuo Protokolo su administraciniu nurodymu išsiuntimo dienos savo noru sumokėti baudą, lygią pusei minimalios baudos.

20.	Administracinio nusižengimo bylą sudaro procesinių dokumentų visuma apie administracinį nusižengimą ir administracinėn atsakomybėn traukiamą asmenį bei jam skirtas poveikio priemones (Protokolas, įrodymai administracinio nusižengimo byloje, kaip jie apibrėžti Aprašo 18 punkte, Nutarimas dėl administracinio nusižengimo, kai protokolas nesurašomas, Nutarimas administracinio nusižengimo byloje ir kiti dokumentai, susiję su administracinio nusižengimo tyrimu ir sprendimais administracinio nusižengimo byloje).

21.	Asmuo atvykti pas administracinį nusižengimą tiriantį įgaliotąjį pareigūną šaukiamas įteikiant ar ANK 573 straipsnio dalyje nustatyta tvarka išsiunčiant jam surašytą šaukimą atvykti pas administracinį nusižengimą tiriantį įgaliotąjį pareigūną. Šaukimo forma yra nustatyta ir šaukimas įforminamas ANR skiltyje „Formuoti dokumentą“. Jei šaukimas forminamas ANR skiltyje „Formuoti dokumentą“ dalyvaujant asmeniui, būtina ANR pažymėti, kad šaukimas forminamas su „šaknele“, ant kurios asmuo, kuris gauna šaukimą, turi pasirašyti nurodydamas savo vardą, pavardę, datą ir laiką, kada gavo šaukimą.

II Skyrius

Administracinio NUSIŽENGIMO TEISENOS PRADŽIA IR ADMINISTRACINIO NUSIŽENGIMO TYRIMAS

22.	Įgaliotieji pareigūnai pradeda administracinio nusižengimo teiseną ANK 590 straipsnyje nurodytais pagrindais, t. y. atlikdami įstatymuose ar kituose teisės aktuose nustatytas funkcijas ar gavę pranešimą, aktą ar kitokį dokumentą, kuriuo asmuo, kuris nėra pareigūnas, užfiksavo administracinio nusižengimo požymių turinčios veikos padarymą, arba ANK 592 straipsnyje nurodytais pagrindais, t. y. gavę ikiteisminio tyrimo institucijos turimą medžiagą ar prokuroro motyvuotu nutarimu pradėti administracinio nusižengimo teiseną ir surašyti Protokolą; tokiu atveju surinkti įrodymai, jei nereikia tirti papildomų aplinkybių, pakartotinai nerenkami. Visuomet, kai įgaliotasis pareigūnas, atlikdamas įstatymų įgyvendinimo kontrolę ar kitas teisės aktuose nustatytas funkcijas, užfiksuoja administracinio nusižengimo požymių turinčios veikos padarymo faktą ar nustato tai iš gautų pranešimų ar kitų dokumentų arba gauna tyrimo medžiagą iš kitų institucijų, jis ANR suformuoja šio registro objekto (administracinio nusižengimo) identifikacinį kodą (toliau – ROIK) ir, vykdydamas Aprašo 29 punkte nurodytus administracinio nusižengimo tyrimo veiksmus, jei jie yra reikalingi, procesiniuose dokumentuose nurodo ROIK. Dėl administracinio nusižengimo tyrimo pradžios procesinis dokumentas nėra rašomas, užpildoma ANR skiltis „Pažeidimas“.

23.	Jeigu pradėjus administracinio nusižengimo teiseną nustatoma, kad padaryta veika turi nusikalstamos veikos požymių, įgaliotasis pareigūnas ne vėliau, kaip per 5 (penkias) darbo dienas per ANR perduoda įformintą motyvuotą nutarimą kartu su surinkta medžiaga ikiteisminio tyrimo institucijai ar prokurorui spręsti dėl ikiteisminio tyrimo pradėjimo. Nutarime turi būti nurodoma institucijos, kuriai perduodama administracinio nusižengimo bylos medžiaga, pavadinimas ir administracinio nusižengimo bylos perdavimo motyvai.

24.	Perdavus administracinio nusižengimo bylą ikiteisminio tyrimo institucijai ar prokurorui atlikti ikiteisminį tyrimą, esant nusikalstamos veikos požymių, administracinio nusižengimo tyrimas sustabdomas, o ANK 591 straipsnio 8 dalyje nustatytu pagrindu administracinio nusižengimo teisena nutraukiama, kai yra gautas pranešimas apie ikiteisminio tyrimo pradėjimą iš ikiteisminio tyrimo institucijos. Administracinio nusižengimo tyrimas yra tęsiamas, kai ikiteisminio tyrimo institucija ar prokuroras atsisako Lietuvos Respublikos baudžiamojo proceso kodekse nustatyta tvarka pradėti arba nutraukia ikiteisminį tyrimą ir surinktą medžiagą grąžina įgaliotajam pareigūnui. Gavus tyrimo medžiagą, įgaliotasis pareigūnas atnaujina tyrimą ne vėliau kaip per 5 (penkias) darbo dienas.

25.	Administracinio nusižengimo teisena negali būti pradėta, o pradėtoji turi būti nutraukta šiais ANK 591 straipsnyje nustatytais pagrindais:

25.1.	padaryta veika neturi administracinio nusižengimo požymių;

25.2.	priešingą teisei veiką padarė jaunesnis negu 16 (šešiolikos) metų asmuo;

25.3.	padaręs priešingą teisei veiką asmuo yra nepakaltinamas;

25.4.	yra ANK IV skyriuje nurodyta aplinkybė (pvz.: mažai pavojinga veika, profesinių pareigų atlikimas, mokslinis eksperimentas, pateisinama profesinė ar ūkinė veikla, vadovavimasis klaidinga oficialia konsultacija ir kt.);

25.5.	priimamas amnestijos aktas, kuriuo panaikinamas administracinės nuobaudos skyrimas;

25.6.	iki administracinio nusižengimo bylos nagrinėjimo pasibaigia ANK 39 straipsnyje nurodytas 2 (dvejų) metų terminas nuo administracinio nusižengimo padarymo dienos, o trunkamojo administracinio nusižengimo atveju – nuo jo paaiškėjimo dienos;

25.7.	mirė asmuo, kuriam buvo pradėta administracinio nusižengimo teisena;

25.8.	dėl to paties fakto administracinėn atsakomybėn patrauktam asmeniui yra priimtas teismo ar ne teismo tvarka institucijos (pareigūno) nutarimas skirti administracinę nuobaudą arba yra įvykdytas administracinis nurodymas, arba nepanaikintas nutarimas nutraukti administracinio nusižengimo teiseną, arba dėl to nusižengimo pradėtas ikiteisminis tyrimas;

25.9.	panaikinamas administracinę atsakomybę nustatantis aktas.

26.	Jei atlikus administracinio nusižengimo tyrimą nustatoma bent viena Aprašo 25 punkte nurodyta aplinkybė, dėl kurių administracinio nusižengimo teisena negalima, įgaliotasis pareigūnas (ar kitas įgaliotasis pareigūnas, jei nėra galimybės įgaliotajam pareigūnui), atlikęs tyrimą, priima ANK 619 straipsnio 1 dalies 2 punkte nurodytą nutarimą nutraukti administracinio nusižengimo teiseną.

27.	Prieš priimant nutarimą nutraukti administracinio nusižengimo teiseną Aprašo 25.1–25.7 papunkčiuose nurodytais pagrindais turi būti įvertinta, ar yra fizinis asmuo nurodęs, kad jam padaryta fizinė, turtinė ar neturtinė žala, arba juridinis asmuo nurodęs, kad jam padaryta turtinė ar neturtinė žala. Sprendimas pripažinti arba atsisakyti pripažinti asmenį nukentėjusiuoju įrašomas į nutarimą nutraukti administracinio nusižengimo teiseną.

28.	Administracinių nusižengimų tyrimo metu veikos aplinkybės tiriamos, įgaliotiesiems pareigūnams atliekant Aprašo 29 punkte nurodytus tyrimo veiksmus ir Aprašo 18 punkte nurodytomis priemonėmis fiksuojant įrodymus.

29.	Administracinius nusižengimus tiriantys įgaliotieji pareigūnai turi teisę atlikti šiuos ANK 593 straipsnyje nurodytus tyrimo veiksmus:

29.1.	apklausti asmenis, įtariamus administracinių nusižengimų padarymu, nukentėjusiuosius, liudytojus arba paimti iš šių asmenų rašytinius parodymus;

29.2.	atlikti įvykio vietos, patalpų, vietovių, daiktų ir dokumentų apžiūras;

29.3.	atlikti parodymą atpažinti;

29.4.	atlikti akistatas;

29.5.	atlikti parodymų patikrinimą vietoje;

29.6.	atlikti eksperimentą;

29.7.	išreikalauti administracinio nusižengimo bylai turinčius reikšmės daiktus ir dokumentus;

29.8.	paskirti ekspertizę arba kreiptis į teismą dėl teismo psichiatrijos ekspertizės paskyrimo;

29.9.	gauti specialisto paaiškinimus;

29.10.	paprašyti tarnybinės pagalbos kitoje teritorijoje veikiančios analogiškos institucijos atsakingų asmenų atlikti tam tikrus tyrimo veiksmus;

29.11.	kreiptis į policiją dėl administracinį nusižengimą padariusio asmens atvesdinimo, kai šis atsisako atvykti į nurodytą vietą apklausai ar kitiems procesiniams veiksmams atlikti, taip pat dėl jo paieškos;

29.12.	atvykti į bet kurią valstybės ar savivaldybės instituciją ar įstaigą, viešąjį ar privatųjį juridinį asmenį ir, vadovaujantis ANK 601 straipsniu, raštiškai pareikalauti, kad jam būtų leista susipažinti su administracinio nusižengimo tyrimui reikalingais dokumentais ar kita reikalinga informacija, daryti įrašus ar kopijuoti dokumentus ir informaciją arba gauti nurodytą informaciją raštu, kai tai reikalinga tiriant administracinį nusižengimą.

30. Apklausiant asmenis, įtariamus administracinių nusižengimų padarymu, nukentėjusiuosius, liudytojus, privaloma bendrauti tik apie padarytą administracinį nusižengimą ir apie tai, kas susiję su administracinio nusižengimo bylos nagrinėjimu, ir raštu fiksuoti tyrimo veiksmus tyrimo veiksmų protokole. Tyrimo veiksmų protokolą surašo tyrimo veiksmus atliekantis įgaliotasis pareigūnas, o pasirašo tyrimo veiksmus atlikęs įgaliotasis pareigūnas, apklausiamas asmuo ir asmenys, dalyvavę atliekant tyrimo veiksmus.

31. Jei asmuo atsisako pateikti reikalingus administracinio nusižengimo bylos nagrinėjimui daiktus ir (ar) dokumentus, turi būti dar kartą suformuluojamas žodinis reikalavimas tai padaryti ir įspėjama apie ANK 505 straipsnio taikymą, o reikalaujami pateikti daiktai ir (ar) dokumentai privalo būti paimami net ir asmeniui nesutinkant.

32. Paėmus daiktus ir (ar) dokumentus, ANR suformuojama daiktų ir (ar) dokumentų paėmimo protokolo forma. Daiktų ir (ar) dokumentų paėmimo protokolas surašomas vienu egzemplioriumi, jame nurodant paimamus daiktus ir (ar) dokumentus, jų kiekį, savybes, pavadinimus ir pan., taip pat informaciją apie asmens sutikimą / nesutikimą pateikti daiktus ir (ar) dokumentus. Įgaliotajam pareigūnui lieka daiktų ir (ar) dokumentų paėmimo protokolo originalas, ant kurio asmuo, iš kurio paimami daiktai ir (ar) dokumentai, turi pasirašyti ir nurodyti savo vardą pavardę, datą, vietą ir laiką, o asmeniui, iš kurio paimami daiktai ir (ar) dokumentai, įteikiama šio protokolo kopija su įgaliotojo pareigūno parašu. Jei asmuo atsisako pasirašyti ar paimti daiktų ir (ar) dokumentų paėmimo protokolą, šio protokolo kopija ne vėliau kaip per 2 (dvi) darbo dienas išsiunčiama asmeniui paštu. Tokiu atveju ant daiktų ir (ar) dokumentų paėmimo protokolo originalo turi būti nurodyta, kad asmuo atsisakė pasirašyti daiktų ir (ar) dokumentų paėmimo protokolą, jo kopija neįteikta, asmens pareigos, vardas, pavardė, vieta, data ir laikas.

33. Daiktų ir (ar) dokumentų paėmimo protokolas turi būti įkeltas į ANR skiltį „Dokumentai“.

34. Asmens administracinio sulaikymo, asmens apžiūros ar daiktų patikrinimo metu rasti daiktai ir (ar) dokumentai, kurie yra administracinio nusižengimo įrankis, tiesioginis objektas arba yra reikšmingi administracinio nusižengimo tyrimui ir bylos nagrinėjimui, siekiant ANK 595 straipsnyje nustatytų tikslų, gali būti paimami. Paimti daiktai ir (ar) dokumentai saugomi pareigūnų nustatytose vietose ir, remiantis priimtu nutarimu (sprendimu), nustatyta tvarka konfiskuojami arba grąžinami teisėtam valdytojui, arba sunaikinami. Esant aplinkybėms, kada paimti daiktai ir (ar) dokumentai turi arba gali būti grąžinami asmeniui nepasibaigus administracinio nusižengimo bylos teisenai ar administracinio nusižengimo tyrimui, turi būti surašomas laisvos formos daiktų grąžinimo aktas, nurodant, kada ir kokiu dokumentu paimti daiktai ir (ar) dokumentai (daiktų pavadinimas, jų kiekis, savybės), kam grąžinami paimti daiktai ir (ar) dokumentai (grąžinimo vieta, data, laikas, daiktus ir (ar) dokumentus priimančio asmens vardas, pavardė, parašas). Daiktų grąžinimo akte daiktus ir (ar) dokumentus priimantis asmuo taip pat raštu patvirtina, kad jam grąžinti nurodyti daiktai ir (ar) dokumentai ir kad jis neturi pretenzijų dėl jų būklės. Jei daiktus ir (ar) dokumentus priimantis asmuo turi pretenzijų dėl grąžinamų daiktų ir (ar) dokumentų būklės, jis nurodo pretenzijas daiktų grąžinimo akte. Šiame punkte nurodytas dokumentas įkeliamas į ANR skiltį „Dokumentai“.

35.	Atliekant Aprašo 29.1–29.6 papunkčiuose nurodytus administracinio nusižengimo tyrimo veiksmus, rašomi tyrimo veiksmų protokolai (pvz.: patikrinimo aktai, tarnybiniai pranešimai, apklausos protokolai ir kt.), gali būti fotografuojama, filmuojama, daromas garso ir vaizdo įrašas, sudaromi planai ir schemos ir kitokie tyrimo veiksmų fiksavimo būdai. Nuotraukos, negatyvai, skaitmeninės informacijos laikmenos, garso ir vaizdo įrašai ir kiti techninių priemonių panaudojimo atliekant tyrimo veiksmus rezultatai yra tyrimo veiksmų protokolo priedai ar Protokolo priedai, jei administracinio nusižengimo tyrimo metu rašomas tik Protokolas. Vaizdo įrašai įkeliami į ANR skiltį „Dokumentai“, nurodant laiką, vietą ir vaizdo įrašą padariusį įgaliotąjį pareigūną. Už vaizdo įrašo įkėlimą į ANR yra atsakingas pirminį procesinį sprendimą priėmęs įgaliotasis pareigūnas arba atsakingas pareigūnas, nurodytas ANR prie ROIK. Jei vaizdo įrašo dydis neatitinka ANR leidžiamų dydžių, tuomet jis turi būti įkeliamas į laikmeną ar kitą informacijos saugojimo objektą ir pridedamas prie administracinio nusižengimo bylos medžiagos.

36.	Aprašo 35 papunktyje nurodytuose tyrimo veiksmų protokoluose pakeitimai daromi ANK 594 straipsnio 4 dalyje nustatyta tvarka (t. y. taisymai ir papildymai turi būti aptariami, įforminami tyrimo veiksmų protokole ir patvirtinami surašant tyrimo veiksmų protokolą dalyvavusių asmenų parašais).

37.	Įgaliotasis pareigūnas liudytojų parodymus fiksuoja ANR skiltyje „Teisenos priemonės ir tyrimo veiksmai“ nustatytos formos liudytojo apklausos protokole, kurio pradžioje turi būti nurodoma, kad apklausiamas asmuo yra susipažinęs su atsakomybe dėl melagingų parodymų, nustatyta ANK 224 straipsnyje. Administracinio nusižengimo byloje liudytoju gali būti šaukiamas bet kuris asmuo, kuriam gali būti žinomos kokios nors šioje byloje nustatytinos aplinkybės. Nukentėjusysis ar asmuo, kuris pranešė apie administracinio nusižengimo požymių turinčios veikos padarymą ir nurodė, kad šia veika jam padaryta fizinė, turtinė ar neturtinė žala, ir kurį administracinį nusižengimą tiriantis įgaliotasis pareigūnas atsisakė pripažinti nukentėjusiuoju, gali būti apklaustas kaip liudytojas. Privaloma prieš atliekant apklausą įvertinti, ar nėra aplinkybių, dėl kurių asmuo negali būti apklausiamas kaip liudininkas, remiantis ANK 582 straipsniu.

III SKYRIUS

ADMINISTRACINIO NUSIŽENGIMO TYRIMO PABAIGA IR ADMINISTRACINIŲ NUOBAUDŲ SKYRIMAS NENAGRINĖJANT ADMINISTRACINIO NUSIŽENGIMO BYLOS

38.	Įgaliotasis pareigūnas baigia administracinių nusižengimų tyrimo veiksmus, kai surenka pakankamai įrodymų, patvirtinančių, kad yra padaryta veika, turinti administracinio nusižengimo ar nusikalstamos veikos požymių, arba kai nustato, kad nėra įrodymų, kad tokia veika galėjo būti padaryta:

38.1.	Aprašo 23 punkte nustatyta tvarka motyvuotu nutarimu perduoda surinktą medžiagą ikiteisminio tyrimo institucijai ar prokurorui spręsti dėl ikiteisminio tyrimo pradėjimo;

38.2.	Aprašo 26 punkte nustatyta tvarka priima nutarimą nutraukti administracinio nusižengimo teiseną;

38.3.	Aprašo 39 punkte nustatyta tvarka skiria žodinę pastabą;

38.4.	Aprašo 40.1 papunktyje nustatyta tvarka priima Nutarimą dėl administracinio nusižengimo, kai protokolas nesurašomas, kuriuo skiria įspėjimą;

38.5.	surašo Protokolą.

39. Įgaliotasis pareigūnas nepradeda administracinio nusižengimo teisenos, tačiau pareiškia asmeniui žodinę pastabą, jei vadovaudamasis Valstybinės maisto ir veterinarijos tarnybos direktoriaus 2022 m. gruodžio 30 d. įsakymu Nr. B1-911 „Dėl kriterijų, kuriais vadovaujantis administracinis nusižengimas laikomas mažai pavojingu, nustatymo“, nustato, kad padaryta mažai pavojinga veika, turinti ANK 152 straipsnio 1 dalyje, 153 straipsnio 1 dalyje, 155 straipsnio 1 dalyje, 161 straipsnio 1 dalyje, 346 straipsnio 1 dalyje nurodytų administracinio nusižengimo požymių, ir kad ANK 22 straipsnio 2 dalies 1 punkte nurodytą administracinės nuobaudos paskirtį galima įgyvendinti netraukiant asmens administracinėn atsakomybėn. Asmeniui pareikšta žodinė pastaba pažymima ANR skiltyje „Pažeidimas“, o procesinis dokumentas „AN teisena nepradedama ar nutraukiama“ suformuojamas ANR skiltyje „Priimti procesiniai sprendimai“.

40.	Baigęs administracinio nusižengimo tyrimą, jei nėra Aprašo 23, 26 ir 39 punktuose nurodytų aplinkybių, įgaliotasis pareigūnas:

40.1.	asmeniui surašo Nutarimą dėl administracinio nusižengimo, kai protokolas nesurašomas, ir skiria įspėjimą, jei už padarytą administracinį nusižengimą ANK specialiosios dalies straipsnyje ar straipsnio dalyje numatyta administracinė nuobauda – įspėjimas ir nėra ANK 610 straipsnio 2 dalyje nurodytų sąlygų. Nutarimo dėl administracinio nusižengimo, kai protokolas nesurašomas, turinys turi atitikti ANK 618 straipsnio 2 dalies reikalavimus. Protokolas šiuo atveju nėra surašomas; arba

40.2.	asmeniui surašo Protokolą, jei nėra Aprašo 40.1 papunktyje nurodytų sąlygų.

41.	Protokolas surašomas dalyvaujant administracinėn atsakomybėn traukiamam asmeniui. Administracinėn atsakomybėn traukiamas asmuo Protokolo surašymui Aprašo 21 punkte nustatyta tvarka šaukiamas atvykti į VMVT teritorinį padalinį (departamentą), kurio administruojamoje teritorijoje yra administracinio nusižengimo padarymo vieta.

42.	Tuo atveju, kai administracinėn atsakomybėn traukiamas asmuo buvo tinkamai informuotas apie šaukimą atvykti pas administracinį nusižengimą tiriantį įgaliotąjį pareigūną į VMVT teritorinį padalinį neatvyksta ir nedalyvauja surašant Protokolą, Protokolas, remiantis ANK 608 straipsnio 2 dalies 1 punktu, surašomas administracinėn atsakomybėn traukiamam asmeniui nedalyvaujant ir išsiunčiamas asmeniui ANK 573 straipsnio nustatyta tvarka.

43.	Prieš Protokolo surašymą įgaliotasis pareigūnas:

43.1. nustato atvykusio asmens ir jo įgalioto atstovo tapatybę, įvertina, ar įgaliotas atstovas turi teisę dalyvauti procese (ar yra įgaliojimas);

43.2.	patikrina, ar fizinis asmuo, kuriam administraciniu nusižengimu padaryta fizinė, turtinė ar neturtinė žala, arba juridinis asmuo, kuriam administraciniu nusižengimu padaryta turtinė ar neturtinė žala, yra pripažintas nukentėjusiuoju. Nustatęs, kad asmuo nukentėjusiuoju nepripažintas, įgaliotasis pareigūnas jį pripažįsta nukentėjusiuoju ir šį sprendimą įrašo į Protokolą. Jei įvertinus administracinio nusižengimo tyrimo metu surinktą medžiagą, nustatoma, kad asmuo nepripažįstamas nukentėjusiuoju, įgaliotasis pareigūnas į Protokolą taip pat įrašo informaciją apie tai;

43.3.	atsakomybėn traukiamam asmeniui išaiškina ANK 577 straipsnyje numatytas jo teises ir pareigas ir tai nurodo Protokole.

44.	Įgaliotasis pareigūnas, remdamasis administracinio nusižengimo tyrimo metu surinktais duomenimis, Protokole pagal ANK 609 straipsnio reikalavimus nurodo:

44.1.	Protokolo surašymo datą ir vietą;

44.2.	tyrimą atlikusio ir Protokolą surašiusio asmens pareigas, vardą, pavardę;

44.3.	duomenis apie administracinėn atsakomybėn traukiamą asmenį (asmens vardas, pavardė, asmens kodas, adresas, el. pristatymo dėžutės adresas, el. pašto adresas ar telefono numeris, darbo vieta ir kt., užsienio valstybių piliečių gimimo data);

44.4.	administracinio nusižengimo padarymo vietą (gali būti nurodomos tik vietos koordinatės), laiką ir esmę. Įgaliotasis pareigūnas, Protokole aprašydamas administracinio nusižengimo esmę, nurodo, kada, kur ir kokiais veiksmais administracinėn atsakomybėn traukiamas asmuo padarė administracinį nusižengimą (t. y. kaip objektyviai pasireiškė pavojinga veika) ir kokiam teisės aktui (-ams) tokia pavojinga veika prieštarauja. Įgaliotasis pareigūnas Protokole nurodo administracinio nusižengimo tyrimo metu surinktų dokumentų, kuriuose užfiksuoti įrodymai, patvirtinantys administracinio nusižengimo padarymo faktą ir aplinkybes, duomenis (pavadinimą, datą, numerį ir kt.) ir tokiuose dokumentuose nurodytų faktinių aplinkybių esmę. Nuotraukos, negatyvai, skaitmeninės informacijos laikmenos, garso ir vaizdo įrašai ir kiti techninių priemonių panaudojimo atliekant tyrimo veiksmus rezultatai (pvz., rentgeno nuotraukos) yra tyrimo veiksmų protokolo (pvz., patikrinimo akto) arba Protokolo priedai, jei tyrimo veiksmų protokolai nebuvo rašomi;

44.5.	ANK straipsnį, straipsnio dalį ar kitą atsakomybę už šį nusižengimą nustatantį teisės aktą, kurio reikalavimus pažeidė asmuo;

44.6.	sprendimą pripažinti fizinį ar juridinį asmenį nukentėjusiuoju; nukentėjusiųjų, jeigu jų yra, vardus, pavardes (kai nukentėjusysis – fizinis asmuo), pavadinimus ir atstovų duomenis (kai nukentėjusysis – juridinis asmuo), jų adresus, elektroninio pašto adresus, telefono numerius;

44.7.	liudytojus, jeigu jų yra, vardus, pavardes, adresus, el. pristatymo dėžučių adresus, el. pašto adresus, telefono numerius ir kt.;

44.8.	administracinėn atsakomybėn traukiamo asmens paaiškinimą dėl administracinio nusižengimo, jo aplinkybių;

44.9.	administracinėn atsakomybėn traukiamo asmens prašymą nerašyti administracinio nurodymo, jei asmuo dėl to kreipėsi į Protokolą rašantį įgaliotąjį pareigūną;

44.10. administracinio nusižengimo bylos nagrinėjimo datą, laiką ir vietą, jei tai žinoma Protokolo surašymo metu. Administracinio nusižengimo bylos nagrinėjimo data paprastai nurodoma ne vėlesnė kaip po 20 (dvidešimt) darbo dienų nuo Protokolo surašymo arba nuo administracinio nurodymo įvykdymo termino pabaigos. Jei surašant Protokolą administracinėn atsakomybėn traukiamas asmuo neišreiškia reikalavimo administracinio nusižengimo bylą nagrinėti žodinio proceso tvarka, į Protokolo skiltį „Bylos nagrinėjimo vieta ir laikas“ įrašoma, kad administracinį nusižengimą padaręs asmuo yra informuojamas, kad administracinio nusižengimo byla, vadovaujantis ANK 616 straipsniu, bus nagrinėjama rašytinio proceso tvarka, nedalyvaujant administracinį nusižengimą padariusiam asmeniui, Protokole nurodytu laiku, ir, jei administracinį nusižengimą padaręs asmuo pageidauja administracinio nusižengimo bylos nagrinėjime dalyvauti ir kad administracinio nusižengimo bylos nagrinėjimas vyktų žodinio proceso tvarka, jis turi teisę ne vėliau kaip iki administracinio nusižengimo bylos nagrinėjimo pradžios (jei nori, kad administracinio nusižengimo bylos nagrinėjimas vyktų naudojant vaizdo konferencijų technologijas, – ne vėliau kaip prieš 5 (penkias) darbo dienas iki paskirtos administracinio nusižengimo bylos nagrinėjimo datos) pateikti reikalavimą (laisvos formos prašymą), kad nori dalyvauti administracinio nusižengimo bylos nagrinėjime, taip pat, vadovaujantis ANK 616 straipsniu, turi teisę pateikti paaiškinimus dėl administracinio nusižengimo, reikalavimą ir (ar) paaiškinimus, susijusius su administraciniu nusižengimu, kuriuos prašoma siųsti administracinę nusižengimo bylą nagrinėjančio įgaliotojo pareigūno el. paštu arba paštu VMVT departamentui, nurodant vietos adresą. Tuo atveju, kai surašant Protokolą administracinėn atsakomybėn traukiamas asmuo išreiškia reikalavimą, kad administracinio nusižengimo byla būtų nagrinėjama žodinio proceso tvarka, Protokolą surašantis pareigūnas informuoja asmenį apie pasirinkimo galimybę žodinį posėdį, kuriame bus nagrinėjama administracinio nusižengimo byla, organizuoti naudojant vaizdo konferencijų technologijas arba tiesioginiu būdu, ir Protokole nurodo asmens pasirinktą posėdžio būdą ir kitą šiame punkte nurodytą informaciją apie asmens teises keisti nuomonę ir apie tai pranešti administracinio nusižengimo bylą nagrinėjančiam įgaliotajam pareigūnui. Jei administracinėn atsakomybėn traukiamas asmuo surašant Protokolą išreiškė reikalavimą administracinio nusižengimo bylą nagrinėti žodinio proceso tvarka naudojant vaizdo konferencijų technologijas, atskiras prašymas įgaliotajam pareigūnui neteikiamas;

44.11.	administracinėn atsakomybėn traukiamo asmens pageidavimu – jo prašymą siųsti ir gauti procesinius dokumentus elektroninių ryšių priemonėmis;

44.12.	administracinėn atsakomybėn traukiamo asmens reikalavimą nagrinėti administracinio nusižengimo bylą žodinio proceso tvarka, jei šis reikalavimas buvo pareikštas;

44.13.	kitus bylai išnagrinėti būtinus duomenys.

45. Šio Aprašo 44.6 ir 44.7 papunkčiuose nurodyti duomenys apie proceso dalyvius suvedami į ANR skiltį „Proceso šalys“.

46.	Įgaliotasis pareigūnas, surašęs Protokolą, į Protokolą turi įrašyti ir administracinį nurodymą, išskyrus atvejus, jei:

46.1.	administracinėn atsakomybėn traukiamas asmuo prašo neįrašyti į Protokolą administracinio nurodymo; arba

46.2.	yra Aprašo 48 punkte nurodyti pagrindai, kai negalima surašyti administracinio nurodymo; arba

46.3.	administracinis nurodymas negali būti surašomas Aprašo 47.1–47.6 papunkčiuose nurodytais atvejais.

47.	Administracinis nurodymas negali būti surašomas, jeigu yra bent vienas iš ANK 610 straipsnio 2 dalyje nurodytų pagrindų:

47.1.	ANK specialiosios dalies straipsnio ar straipsnio dalies sankcijoje konkrečiam administracinėn atsakomybėn traukiamam asmeniui už administracinį nusižengimą nustatyta didesnė negu 1500 eurų maksimali bauda;

47.2.	asmuo per metus padarė pakartotinį administracinį nusižengimą;

47.3.	asmuo administracinį nusižengimą padarė būdamas neblaivus ar apsvaigęs nuo narkotinių, psichotropinių ar kitų psichiką veikiančių medžiagų ir tai turėjo įtakos administracinio nusižengimo padarymui, vengė patikrinimo dėl neblaivumo ar apsvaigimo, vartojo alkoholį, narkotines, psichotropines ar kitas psichiką veikiančias medžiagas po eismo įvykio iki jo aplinkybių nustatymo;

47.4.	administracinis nusižengimas sukėlė nežymų sveikatos sutrikdymą; taip pat administraciniu nusižengimu padaryta turtinė žala, kuri nėra visiškai atlyginta;

47.5.	ANK specialiojoje dalyje už asmens padarytą veiką nustatytas privalomas turto, kuriam pagal Lietuvos Respublikos teisės aktus privaloma teisinė registracija, konfiskavimas;

47.6.	asmuo padarė administracinį nusižengimą, susijusį su naudojimusi ANK 28 straipsnio 1 dalyje nurodyta specialiąja teise, šios teisės neturėdamas arba kai ji iš asmens buvo atimta.

48.	Kai asmens vienu metu padaryta veika ar veikos užtraukia administracinę atsakomybę pagal kelis ANK straipsnius ar straipsnių dalis, pagal kuriuos atlikti tyrimą ir surašyti Protokolą turi teisę VMVT įgaliotieji pareigūnai, gali būti surašomas vienas Protokolas. Šiuo atveju, jei dėl vieno iš administracinių nusižengimų administracinis nurodymas negali būti surašomas, dėl visų administracinių nusižengimų surašomas Protokolas be administracinio nurodymo.

49.	Protokole su administraciniu nurodymu nurodoma, kokio dydžio piniginę baudą siūloma sumokėti administracinį nusižengimą padariusiam asmeniui, įmokos kodas, per kiek laiko ir į kokią sąskaitą asmuo turi sumokėti baudą, išaiškinama, kad nesumokėjus baudos administracinis nurodymas bus laikomas negaliojančiu ir Protokolas bus siunčiamas įgaliotajam pareigūnui administracinio nusižengimo bylai nagrinėti, ir nurodoma ANK specialiosios dalies straipsnio sankcijoje už asmens padarytą administracinį nusižengimą nustatytos baudos minimalus ir maksimalus dydžiai.

50.	Administracinį nurodymą surašęs įgaliotasis pareigūnas, remdamasis ANR duomenimis, kontroliuoja administracinio nurodymo įvykdymą. Kai Protokolas su administraciniu nurodymu surašomas administracinėn atsakomybėn traukiamam asmeniui dalyvaujant, asmuo nurodymą turi įvykdyti per 15 kalendorinių dienų nuo Protokolo su administraciniu nurodymu įteikimo dienos, o kai Protokolas su administraciniu nurodymu surašomas administracinėn atsakomybėn traukiamam asmeniui nedalyvaujant, – per 30 kalendorinių dienų nuo Protokolo su administraciniu nurodymu išsiuntimo dienos. Asmeniui per šiame punkte nurodytą terminą sumokėjus administraciniame nurodyme nustatytą baudą, laikoma, kad administracinis nurodymas įvykdytas. Administracinio nurodymo įvykdymo kontrolė vykdoma naudojant ANR funkcionalumus (skiltis „Pagal paskirtą / numatytą bylos nagrinėjimo datą“).

51.	Surašant administracinį nurodymą už administracinius nusižengimus, už kuriuos pagal ANK specialiąją dalį gali būti (nėra privaloma) skiriamas turto konfiskavimas, ši administracinio poveikio priemonė nesiūloma.

52.	Jei iš administracinio nusižengimo byloje dalyvaujančio asmens, taikant ANK 595 straipsnyje nurodytą administracinių nusižengimų teisenos užtikrinimo prievartos priemonę, paimami daiktai ir (ar) dokumentai (įskaitant gyvūnus), kuriuos pagal ANK specialiosios dalies straipsnį privaloma konfiskuoti (išskyrus Aprašo 47.5 papunktyje nurodytą atvejį, kai administracinis nurodymas net negali būti surašomas), asmeniui nustatyta tvarka įvykdžius administracinį nurodymą, įgaliotasis pareigūnas, surašęs administracinį nurodymą, ar kitas įgaliotasis pareigūnas per 10 (dešimt) darbo dienų nuo administraciniam nurodymui įvykdyti nustatyto termino pabaigos ANK 33 straipsnio 1 dalies 4 punkte nustatytu pagrindu priima nutarimą skirti administracinio poveikio priemonę – turto konfiskavimą, kuris konfiskuojamas po daiktų ir (ar) dokumentų paėmimo protokolo surašymo ir šio veiksmo atlikimo.

53.	Pasibaigus administracinio nurodymo įvykdymo terminui:

53.1.	administracinių nusižengimų teisena pasibaigia, jei asmuo laiku įvykdo administracinį nurodymą ir ANK 33 straipsnio 1 dalies 4 punkte nustatytu atveju nėra priimamas nutarimas skirti administracinio poveikio priemonę;

53.2.	administracinių nusižengimų teisena tęsiama, jei:

53.2.1. asmuo neįvykdo administracinio nurodymo ir įgaliotasis pareigūnas ne anksčiau kaip po 5 (penkių) darbo dienų ir ne vėliau kaip po 10 (dešimt) darbo dienų nuo ANK 610 straipsnio 1 dalyje nustatytų terminų pabaigos perduoda administracinio nusižengimo bylą (Protokolą su administracinio nusižengimo tyrimo metu surinkta medžiaga) įgaliotajam pareigūnui, įgaliotam nagrinėti administracinio nusižengimo bylą (t. y. VMVT teritoriniam padaliniui (departamentui), kurio administruojamoje teritorijoje yra administracinio nusižengimo padarymo vieta),

53.2.2. ANK 33 straipsnio 1 dalies 4 punkte nustatytu atveju priimamas nutarimas skirti administracinio poveikio priemonę (kai pagal ANK specialiąją dalį yra privaloma skirti turto konfiskavimą).

54.	Tuo atveju, kai ANK nustatytais atvejais Protokole negali būti surašomas administracinis nurodymas, administracinėn atsakomybėn traukiamam asmeniui surašomas Protokolas be administracinio nurodymo, kuris per 3 (tris) darbo dienas nuo jo administracinėn atsakomybėn traukiamam asmeniui įteikimo dienos su lydraščiu ar tarnybiniu pranešimu pateikiamas įgaliotajam pareigūnui, įgaliotam nagrinėti administracinio nusižengimo bylą (t. y. VMVT teritoriniam padaliniui (departamentui), kurio administruojamoje teritorijoje yra administracinio nusižengimo padarymo vieta).

55.	Jei administracinėn atsakomybėn traukiamas asmuo, nelaukdamas administracinio nurodymo įvykdymui nustatyto termino pabaigos, kreipiasi į VMVT teritorinį padalinį su prašymu panaikinti Protokole surašytą administracinį nurodymą, VMVT teritorinis padalinys Protokolą per 3 (tris) darbo dienas nuo tokio prašymo gavimo dienos su lydraščiu ar tarnybiniu pranešimu pateikia įgaliotajam pareigūnui, įgaliotam nagrinėti administracinio nusižengimo bylą (t. y. VMVT teritoriniam padaliniui (departamentui), kurio administruojamoje teritorijoje yra administracinio nusižengimo padarymo vieta).

56. Prieš perduodami Protokolą ar Protokolą su nurodymu (kurio neįvykdė arba paprašė panaikinti) įgaliotajam pareigūnui, įgaliotam nagrinėti administracinio nusižengimo bylą (t. y. VMVT teritoriniam padaliniui (departamentui), kurio administruojamoje teritorijoje yra administracinio nusižengimo padarymo vieta), nutarimui ar kitam procesiniam sprendimui priimti, įgaliotieji pareigūnai, surašę Protokolą ar Protokolą su nurodymu, privalo užtikrinti, kad visų administracinio nusižengimo bylos dokumentų kopijos būtų suskaitmenintos ir įkeltos į ANR.

57. Įgaliotasis pareigūnas, surašęs Protokolą, per ANR perduoda administracinio nusižengimo bylą kitam įgaliotajam pareigūnui, kuris priims procesinį sprendimą – išnagrinės administracinio nusižengimo bylą.

58. Jeigu VMVT teritoriniam padaliniui perdavus administracinio nusižengimo bylą VMVT teritoriniame padalinyje yra gaunami papildomi dokumentai (prašymai, paaiškinimai, skundai ir kt.), susiję su administracinio nusižengimo byla, šie dokumentai nedelsiant, bet ne vėliau kaip per 1 (vieną) darbo dieną nuskenuojami ir įkeliami į ANR skiltį „Dokumentai“. Apie papildomų dokumentų įkėlimą į ANR skiltį „Dokumentai“ privalo būti informuojamas administracinio nusižengimo bylą nagrinėsiantis įgaliotasis pareigūnas. Rekomenduojama apie tai informuoti administracinio nusižengimo bylą nagrinėsiantį įgaliotąjį pareigūną elektroniniu paštu, laiške nurodant, kad yra gauti papildomi dokumentai.

59.	Protokolą pasirašo jį surašęs įgaliotasis pareigūnas ir administracinėn atsakomybėn traukiamas asmuo, išskyrus ANK 608 straipsnio 1 dalyje nustatytus atvejus, kai Protokolas gali būti surašytas administracinėn atsakomybėn traukiamam asmeniui nedalyvaujant. Kai yra liudytojų ir nukentėjusiųjų, Protokolą gali pasirašyti ir šie asmenys.

60.	Protokolas surašomas dviem egzemplioriais, iš kurių vienas nedelsiant įteikiamas ar išsiunčiamas administracinėn atsakomybėn traukiamam asmeniui. Protokolo kopija (nuorašas), laikantis asmens duomenų teisinės apsaugos reikalavimų, taip pat įteikiama arba išsiunčiama nukentėjusiajam. Jeigu administracinėn atsakomybėn traukiamas asmuo ar nukentėjusysis yra nepilnametis, apie Protokolo surašymą pranešama nepilnamečio atstovui pagal įstatymą.

61.	Jeigu administracinėn atsakomybėn traukiamas asmuo atsisako suteikti duomenis apie save arba pasirašyti Protokolą, apie tai įrašoma Protokole. Administracinėn atsakomybėn traukiamas asmuo turi teisę pateikti prie Protokolo pridedamus paaiškinimus ir pastabas dėl Protokolo turinio, taip pat išdėstyti savo atsisakymo pasirašyti Protokolą motyvus.

IV Skyrius

AdministraciniO nusižengimO bylOS nagrinėjimas

62.	Įgaliotieji pareigūnai nagrinėja administracinio nusižengimo bylas pagal:

62.1.	Protokolus be administracinio nurodymo;

62.2.	Protokolus su administraciniu nurodymu, kuris nėra įvykdytas;

62.3. Protokolus, kai asmuo prašo panaikinti administracinį nurodymą.

63.	Jeigu ANK 589 straipsnyje numatyta, kad atlikti to paties ANK specialiosios dalies straipsnyje ar straipsnio dalyje numatyto administracinio nusižengimo tyrimą ir dėl jo surašyti Protokolą turi teisę kelių institucijų pareigūnai, įskaitant VMVT įgaliotuosius pareigūnus, atlikus administracinio nusižengimo tyrimą ir surašius Protokolą, administracinio nusižengimo byla ANK 619 straipsnio 1 dalies 3 punkte nurodytu nutarimu gali būti perduota nagrinėti tai institucijai, kuriai pagal Lietuvos Respublikos įstatymus ar kitus teisės aktus pavesta atlikti atitinkamų įstatymų ar kitų teisės aktų priežiūrą.

64.	Administracinių nusižengimų bylos nagrinėjamos rašytinio proceso tvarka, nekviečiant administracinių bylų teisenoje dalyvaujančių asmenų į bylos nagrinėjimą VMVT teritoriniame padalinyje, kurio administruojamoje teritorijoje yra administracinio nusižengimo padarymo vieta, išskyrus atvejį, kai administracinėn atsakomybėn traukiamas asmuo, laikydamasis ANK 616 straipsnio 3 dalyje nustatytos tvarkos, ne vėliau kaip iki administracinio nusižengimo bylos nagrinėjimo pradžios pateikia prašymą bylą nagrinėti žodinio proceso tvarka. Jei asmuo pageidauja, kad administracinio nusižengimo bylos nagrinėjimas vyktų naudojant vaizdo konferencijų technologijas, jis pateikia prašymą bylą nagrinėti žodinio proceso tvarka ne vėliau kaip prieš 5 (penkias) darbo dienas iki paskirtos administracinio nusižengimo bylos nagrinėjimo datos.

65. Esant administracinį nusižengimą padariusio asmens reikalavimui administracinio nusižengimo bylą nagrinėti žodinio proceso tvarka, byla, vadovaujantis ANK 616 straipsnio 3 dalimi, privalo būti nagrinėjama žodinio proceso tvarka; tokiu atveju apie tai pranešama administracinio nusižengimo bylos teisenoje dalyvaujantiems asmenims, kurie turi teisę dalyvauti nagrinėjant bylą, išsiunčiant Pranešimą apie administracinio nusižengimo bylos nagrinėjimą žodinio proceso tvarka (toliau – Pranešimas).

66.	Kai yra gautas administracinėn atsakomybėn traukiamo asmens prašymas atidėti bylos nagrinėjimą, administracinio nusižengimo byla gali būti išnagrinėta nedalyvaujant asmeniui, jeigu administracinio nusižengimo bylą nagrinėjantis įgaliotasis pareigūnas, pripažinęs neatvykimo į bylos nagrinėjimą priežastis nesvarbiomis, atmeta šį administracinėn atsakomybėn traukiamo asmens prašymą. Jei nusprendžiama administracinio nusižengimo bylos nagrinėjimą atidėti, priimamas nutarimas tenkinti asmens prašymą, iš karto paskiriama kita administracinio nusižengimo bylos nagrinėjimo posėdžio data ir išsiunčiami šaukimai. Ar neatvykimo į administracinio nusižengimo bylos nagrinėjimą priežastys yra laikytinos svarbiomis, rekomenduojama įgaliotajam pareigūnui spręsti vadovaujantis Baudžiamojo proceso kodekso 37 straipsniu.

67. Jeigu būtina, kad nagrinėjant administracinio nusižengimo bylą žodinio proceso tvarka dalyvautų kiti asmenys (pvz.: vertėjas, įgaliotasis atstovas arba atstovas pagal įstatymą ir kt.), įgaliotieji pareigūnai pagal administracinių nusižengimų bylų nagrinėjimo vietą užtikrina jų iškvietimą ir dalyvavimą.

68. Administracinio nusižengimo byla žodinio proceso tvarka organizuojama naudojant vaizdo konferencijų technologijas pagal VMVT direktoriaus įsakymu patvirtintą tvarką.

69. Jeigu administracinėn atsakomybėn traukiamas asmuo ir nukentėjusysis neatvyksta į žodinio proceso tvarka nagrinėjamą administracinio nusižengimo bylą, administracinio nusižengimo byla nagrinėjama jiems nedalyvaujant rašytinio proceso tvarka.

70. Administracinėn atsakomybėn traukiamam asmeniui, pateikusiam prašymą, kad administracinio nusižengimo bylos nagrinėjimas žodinio proceso tvarka vyktų naudojant vaizdo konferencijų technologijas, tačiau neturinčiam galimybės jomis naudotis, VMVT privalo administracinėn atsakomybėn traukiamam asmeniui užtikrinti tokią galimybę, t. y. leisti administracinėn atsakomybėn traukiamam asmeniui naudotis artimiausia nuo asmens faktinės gyvenamosios vietos VMVT departamente ar jo skyriuje įrengta kompiuterine darbo vieta, turinčia vaizdo konferencijų technologijas.

71. Organizuojant administracinio nusižengimo bylos nagrinėjimą žodinio proceso tvarka ir naudojant vaizdo konferencijų technologijas, VMVT departamentui ar jo skyriui, kuris turi užtikrinti administracinėn atsakomybėn traukiamam asmeniui galimybę dalyvauti administracinio nusižengimo bylos nagrinėjime žodinio proceso tvarka ir naudojant vaizdo konferencijų technologijas, siunčiamas prašymas sudaryti galimybę asmeniui pasinaudoti kompiuterine darbo vieta, turinčia vaizdo konferencijų technologijas.

72. Administracinio nusižengimo bylos žodinio proceso tvarka nagrinėjamos ANK XXXV skyriuje nustatyta tvarka:

72.1. administracinio nusižengimo bylos nagrinėjimo žodinio proceso tvarka posėdžiui privalo būti naudojama atskira patalpa, kurioje daromas garso įrašas su kiekviename VMVT departamente esančia garso įrašymo priemone – tarnybiniu diktofonu, gautu iš VMVT (draudžiama naudoti asmeninius diktofonus, telefonus ir kt.), o tuo atveju, kai posėdis organizuojamas nuotoliniu būdu, naudojant vaizdo konferencijų technologijas, – garso ir vaizdo įrašas daromas šiomis priemonėmis ir, jei nusprendžiama papildomai, – diktofonu. Kiekvienu atveju, kai pradedamas daryti garso ir (ar) vaizdo įrašas, visi administracinio nusižengimo bylos nagrinėjimo žodinio proceso tvarka posėdyje dalyvaujantys asmenys apie tai privalo būti įspėti;

72.2. prieš pradedant administracinio nusižengimo bylos nagrinėjimo žodinio proceso tvarka posėdį patikrinami į administracinio nusižengimo bylos nagrinėjimą atvykusių šauktų asmenų tapatybės dokumentai, atstovų, jei jie dalyvauja nagrinėjant bylą, atstovavimo sutartys ar atstovų pagal įstatymą dokumentai, patvirtinantys atstovavimą, pradedamas garso įrašymas diktofonu, žodžiu aiškiai nurodoma posėdžio pradžios data ir laikas bei vieta, kur nagrinėjama administracinio nusižengimo byla;

72.3. administracinio nusižengimo bylos nagrinėjimo žodinio proceso tvarka posėdžio metu patalpoje iš VMVT atstovų gali būti tik nutarimą administracinio nusižengimo byloje priimantis įgaliotasis pareigūnas ir VMVT darbuotojas, protokoluojantis administracinio nusižengimo bylos nagrinėjimo eigą;

72.4. administracinio nusižengimo bylą nagrinėjantis įgaliotasis pareigūnas paskelbia, kokia administracinio nusižengimo byla bus nagrinėjama, atsakomybėn traukiamo asmens vardą ir pavardę, nukentėjusiųjų vardus ir pavardes, tyrimą atlikusio įgaliotojo pareigūno vardą ir pavardę, kas yra atvykę iš šauktų asmenų ir išaiškina proceso dalyvių teises ir pareigas;

72.5. administracinio nusižengimo bylos nagrinėjimo žodinio proceso tvarka posėdžio metu pranešama administracinio nusižengimo padarymo esmė, už kokį administracinį nusižengimą asmuo traukiamas administracinėn atsakomybėn, išsiaiškinama, ar asmuo pripažįsta kaltę, išklausomi šio asmens paaiškinimai, jei tokių yra, taip pat vertinami raštiški paaiškinimai ar papildomi įrodymai, jei tokių yra;

72.6. jei proceso dalyviai administracinio nusižengimo bylos nagrinėjimo žodinio proceso tvarka posėdžio metu pateikia didelį kiekį papildomos medžiagos, kuriai išnagrinėti reikia laiko, administracinio nusižengimo bylos nagrinėjimas gali būti atidedamas, atvykusiems asmenims vietoje išduodant šaukimus ir suderinant kito posėdžio laiką;

72.7. pateikti paaiškinimai, įrodymai ar kiti dokumentai privalo būti įvertinami prieš procesinio sprendimo priėmimą, o jei šiuose dokumentuose yra nurodyta reikšmingų bylai aplinkybių, kurios gali pakeisti sprendimą, šios aplinkybės privalo būti aptariamos, atsižvelgiant į nusižengimo esmę ir kt. aplinkybes pagal ANR;

72.8. baigus nagrinėti administracinio nusižengimo bylą, surašomas procesinis sprendimas, kurio patvirtinta kopija įteikiama asmeniui pasirašytinai, žodžiu įvardijama, kokią valandą baigta nagrinėti administracinio nusižengimo byla ir baigtas daryti garso įrašas.

73. Administracinio nusižengimo bylos nagrinėjimo žodinio proceso tvarka posėdžio garso įrašas įkeliamas į ANR arba laikmena su posėdžio garso įrašu pridedama prie administracinio nusižengimo bylos. Po posėdžio garso įrašo įkėlimo į ANR arba laikmenos su posėdžio garso įrašu pridėjimo prie administracinio nusižengimo bylos iš diktofono garso įrašas privalo būti ištrintas. Prieš pridedant prie administracinio nusižengimo bylos posėdžio garso įrašą įgaliotasis pareigūnas, nagrinėjęs administracinio nusižengimo bylą, jį turi perklausyti.

74.	Rengdamasis nagrinėti administracinio nusižengimo bylą, įgaliotasis pareigūnas išnagrinėja ir išsprendžia šiuos klausimus:

74.1.	ar pagal Aprašo 4 punktą priklauso jo kompetencijai nagrinėti gautą administracinio nusižengimo bylą;

74.2.	ar nėra Aprašo 25 punkte nurodytų aplinkybių, dėl kurių administracinių nusižengimų teisena negalima;

74.3.	ar administraciniu nusižengimu buvo padaryta fizinė, turtinė ar neturtinė žala, ar fizinis asmuo, kuriam administraciniu nusižengimu padaryta fizinė, turtinė ar neturtinė žala, arba juridinis asmuo, kuriam administraciniu nusižengimu padaryta turtinė ar neturtinė žala, pripažintas nukentėjusiuoju. Įgaliotasis pareigūnas, nustatęs, kad fizinis asmuo, kuriam administraciniu nusižengimu padaryta fizinė, turtinė ar neturtinė žala, arba juridinis asmuo, kuriam administraciniu nusižengimu padaryta turtinė ar neturtinė žala, nepripažintas nukentėjusiuoju, privalo atidėti administracinio nusižengimo bylos nagrinėjimą, fizinį ar juridinį asmenį pripažinti nukentėjusiuoju, nukentėjusiajam ANK nustatyta tvarka įteikti Protokolą, nukentėjusiajam ir kitiems administracinio nusižengimo teisenoje dalyvaujantiems asmenims pranešti apie nustatytą naują administracinio nusižengimo bylos nagrinėjimo datą, laiką ir vietą;

74.4.	ar reikia į posėdį pakviesti specialistą, ekspertą ir liudytojus;

74.5.	ar administracinių nusižengimų teisenoje dalyvaujantiems asmenims buvo tinkamai (ANK 574 straipsnyje nustatyta tvarka) pranešta apie administracinio nusižengimo bylos nagrinėjimo posėdžio datą ir valandą;

74.6.	nustatęs, kad administracinėn atsakomybėn traukiamas asmuo nepateikė paaiškinimo, arba nusprendęs, kad paaiškinimas nėra išsamus ir būtina jį papildyti, ANK 573 straipsnio 1 dalyje nustatyta tvarka siunčia administracinėn atsakomybėn traukiamam asmeniui ir nukentėjusiajam prašymą pateikti paaiškinimus dėl administracinio nusižengimo, jo aplinkybių. Prireikus prašymas pateikti parodymus, eksperto ar specialisto išvadą pateikiamas ir liudytojams, ekspertams ir specialistams. Šiame papunktyje nurodyti paaiškinimai ir parodymai turi būti pateikti per 14 (keturiolika) kalendorinių dienų nuo prašymo išsiuntimo dienos. Paaiškinimų ar parodymų nepateikimas laiku neužkerta kelio nagrinėti administracinio nusižengimo bylą;

74.7.	nustatęs, kad administracinėn atsakomybėn traukiamam asmeniui nebuvo išaiškintos ANK 577 straipsnyje nurodytos jo procesinės teisės ir pareigos, organizuoja, kad šių teisių ir pareigų išaiškinimas jam būtų išsiųstas kartu su Aprašo 21 punkte nurodytu šaukimu ar Aprašo 74.6 papunktyje nurodytu prašymu;

74.8.	nustato, ar tenkintini ar atmestini administracinėn atsakomybėn traukiamo asmens, nukentėjusiojo, jų atstovų pagal įstatymą, advokatų ar kitų įgaliotųjų atstovų prašymai ir nušalinimai;

74.9.	nustato, ar yra ANK 35 ir 36 straipsniuose nurodytų atsakomybę lengvinančių ir sunkinančių aplinkybių.

75.	Jei įgaliotasis pareigūnas, rengdamasis nagrinėti administracinio nusižengimo bylą, nustato, kad Protokole nurodyta administracinio nusižengimo esmė yra įrodyta, tačiau byloje trūksta įrodymų, juos išreikalauja arba įpareigoja Protokolą surašiusį įgaliotąjį pareigūną ne vėliau kaip per 10 (dešimt) darbo dienų pateikti įrodymus arba grąžina bylą įgaliotajam pareigūnui, surašiusiam Protokolą, esminiams Protokolo turinio trūkumams ištaisyti, kai reikia atlikti didelės apimties papildomą bylos aplinkybių tyrimą arba administracinio nusižengimo bylą nagrinėjančiam įgaliotajam pareigūnui sunku nustatyti papildomas bylos aplinkybes, arba Protokolas buvo surašytas iš esmės pažeidus Protokolo surašymui ANK nurodytas procesines taisykles.

76.	Įgaliotasis pareigūnas, nagrinėdamas administracinio nusižengimo bylą, privalo nustatyti, ar buvo padarytas administracinis nusižengimas, ar asmuo kaltas dėl jo padarymo, ar asmuo trauktinas administracinėn atsakomybėn, ar nėra ANK 591 straipsnyje nurodytų aplinkybių, taip pat kitas Aprašo 74 punkte nurodytas ir nenurodytas aplinkybes, turinčias reikšmės bylai teisingai išnagrinėti.

77.	Administracinių nusižengimų bylos paprastai išnagrinėjamos per 20 (dvidešimt) darbo dienų nuo Protokolo įteikimo dienos, o kai surašomas Protokolas su administraciniu nurodymu, – nuo administraciniam nurodymui įvykdyti nustatyto termino pabaigos arba nuo paaiškinimui pateikti skirtų 14 (keturiolikos) dienų pabaigos, jei asmeniui pagal Aprašo 74.6 papunktį siunčiamas prašymas pateikti paaiškinimus dėl administracinio nusižengimo, jo aplinkybių.

78.	Įgaliotasis pareigūnas išnagrinėja administracinio nusižengimo bylą per vieną posėdį. Išimtiniais atvejais dėl objektyvių priežasčių (pvz., kai posėdyje ar iki posėdžio gautas didelis kiekis papildomos medžiagos, kurios nespėjama išnagrinėti iki numatytos nagrinėjimo datos, ar pan.) gali būti organizuojamas papildomas posėdis, kuriame administracinėn atsakomybėn traukiamo asmens prašymu administracinio nusižengimo byla nagrinėjama žodinio proceso tvarka, jei nenusprendžiama esant Aprašo 69 punkte nustatytoms aplinkybėms bylą nagrinėti rašytinio proceso tvarka.

79.	Nagrinėdamas administracinio nusižengimo bylą įgaliotasis pareigūnas turi teisę pakeisti nuorodą į ANK straipsnį, straipsnio dalį ar kitą teisės aktą, kuriame nustatyta atsakomybė už šį nusižengimą, jeigu Protokole nurodyta administracinio nusižengimo esmė yra įrodyta, tačiau suklysta nurodant ANK straipsnį, straipsnio dalį ar kitą teisės aktą, kuriame nustatyta atsakomybė už padarytą administracinį nusižengimą.

80.	Jei įgaliotasis pareigūnas, nagrinėdamas administracinio nusižengimo bylą, nustato, kad yra ANK 610 straipsnyje nustatyti pagrindai (t. y. buvo pagrindas Protokole surašyti administracinį nurodymą, tačiau tai nebuvo padaryta), surašo asmeniui administracinį nurodymą. Asmeniui laiku neįvykdžius šio administracinio nurodymo, byla nagrinėjama ANK XXXIII skyriuje nustatyta tvarka.

81.	Įgaliotasis pareigūnas, išnagrinėjęs administracinio nusižengimo bylą, vadovaudamasis ANK 619 straipsniu, priima vieną iš šių nutarimų:

81.1.	skirti administracinę nuobaudą;

81.2.	nutraukti administracinių nusižengimų teiseną;

81.3.	motyvuotai perduoti bylos nagrinėjimą kitai institucijai, kurios pareigūnas įgaliotas nagrinėti administracinio nusižengimo bylą, jei yra ANK 615 straipsnio 2 dalyje nurodytos sąlygos.

82.	Nutarime turi būti nurodyta:

82.1.	nutarimą priėmusio pareigūno pareigos, vardas, pavardė;

82.2.	administracinio nusižengimo bylos nagrinėjimo data;

82.3.	duomenys apie administracinėn atsakomybėn traukiamą asmenį;

82.4.	sprendimas pripažinti ar atsisakyti pripažinti fizinį ar juridinį asmenį nukentėjusiuoju, jų vardai ir pavardės (kai nukentėjusysis – fizinis asmuo), pavadinimai ir atstovų duomenys (kai nukentėjusysis – juridinis asmuo), jų adresai, elektroninio pašto adresai, telefono numeriai;

82.5.	duomenys apie kitus administracinių nusižengimų teisenoje dalyvaujančius asmenis;

82.6.	išdėstytos ir motyvuotai įvertintos bylos nagrinėjimo metu nustatytos aplinkybės;

82.7.	nurodytas ANK straipsnis, straipsnio dalis, kuriuose nustatyta atsakomybė už asmens padarytą administracinį nusižengimą;

82.8.	nurodytas specialusis įstatymas ar kitas teisės aktas, kurio reikalavimus asmuo pažeidė;

82.9.	administracinio nusižengimo byloje priimtas sprendimas;

82.10.	išspręstas klausimas dėl paimtų daiktų ir dokumentų;

82.11.	nurodyta nutarimo apskundimo tvarka ir terminas.

83. Jei surašant Protokolą ar priimant kitą procesinį sprendimą administracinį nusižengimą padaręs asmuo tyčia trukdo vykdyti tiesiogines įgaliotojo pareigūno funkcijas, trikdo darbą, triukšmauja, elgiasi agresyviai, tokiu atveju įgaliotasis pareigūnas privalo žodžiu pareikalauti asmenį nustoti trukdyti atlikti tiesiogines funkcijas. Jei asmuo tęsia tokią veiklą, galima iškviesti policijos pareigūnus užtikrinti tvarką ir saugumą Protokolo surašymo ar kito procesinio sprendimo priėmimo metu arba taikyti ANK 224 straipsnį dėl trukdymo atlikti tiesiogines funkcijas, apie tai asmenį įspėjant. Jei asmuo išbandžius šias priemones toliau tyčia trukdo atlikti procesinius veiksmus, tuomet surašomas Protokolas ar kitas procesinis sprendimas be asmens, pažymint šiuose dokumentuose, kad asmuo nedalyvavo posėdyje; tokiu atveju taip pat surašomas tarnybinis pranešimas, kuris nuskenuojamas ir įkeliamas į ANR.

V Skyrius

AdministraciniŲ NUOBAUDŲ IR ADMINISTRACINIO POVEIKIO PRIEMONIŲ SKYRIMAS IŠNAGRINĖJUS ADMINISTRACINIO NUSIŽENGIMO BYLĄ

84.	Išnagrinėjus administracinio nusižengimo bylą, taikomos administracinės nuobaudos ir administracinio poveikio priemonės, nurodytos ANK specialiosios dalies straipsnyje „Administracinių nuobaudų ir administracinio poveikio priemonių sąrašas“, atsižvelgiant į padaryto administracinio nusižengimo pobūdį, pažeidėjo kaltės formą ir rūšį, asmenybę, atsakomybę lengvinančias ir sunkinančias aplinkybes.

85.	Baudos dydis nustatomas pagal ANK specialiosios dalies straipsnio sankcijoje numatytų minimalios ir maksimalios baudų vidurkį, atsižvelgiant į padaryto administracinio nusižengimo pobūdį, pažeidėjo kaltės formą ir rūšį, asmenybę, atsakomybę lengvinančias ir sunkinančias aplinkybes. Kai nustatoma vien ANK 35 straipsnyje numatytų atsakomybę lengvinančių aplinkybių ir kitų asmens padėtį gerinančių aplinkybių, kurias tokiomis pripažino administracinio nusižengimo bylą nagrinėjantis įgaliotasis pareigūnas, asmeniui skiriama ne didesnė negu vidurkis bauda, o kai nustatoma vien ANK 36 straipsnyje numatytų atsakomybę sunkinančių aplinkybių ir kitų asmens padėtį sunkinančių aplinkybių, kurias tokiomis pripažino administracinio nusižengimo bylą nagrinėjantis įgaliotasis pareigūnas, – ne mažesnė negu vidurkis bauda. Kai nustatoma ANK 35, 36 straipsniuose atsakomybę lengvinančių ir sunkinančių aplinkybių, taip pat kitų asmens padėtį gerinančių ir bloginančių aplinkybių, asmeniui bauda skiriama atsižvelgiant į jų kiekį ir reikšmingumą.

86.	Skirdamas administracinę nuobaudą, įgaliotasis pareigūnas neatsižvelgia į tokią atsakomybę lengvinančią ar sunkinančią aplinkybę, kuri ANK specialiosios dalies straipsnyje nurodyta kaip administracinio nusižengimo požymis (pvz., ANK 36 straipsnio 1 dalies 12 punkte nurodyta atsakomybę sunkinanti aplinkybė (administracinis nusižengimas padarytas pakartotinai) negali būti laikoma sunkinančia aplinkybe traukiant asmenį administracinėn atsakomybėn pagal ANK 45 straipsnio 2 dalį). Įgaliotojo pareigūno sprendimo dėl baudos dydžio sumažinimo ar padidinimo asmeniui motyvai turi būti nurodyti nutarime administracinio nusižengimo byloje.

87.	Jeigu įgaliotasis pareigūnas, atsižvelgdamas į padaryto administracinio nusižengimo pobūdį, pažeidėjo kaltės formą ir rūšį, asmenybę, atsakomybę lengvinančias ir sunkinančias aplinkybes ir vadovaudamasis teisingumo ir protingumo principais, nusprendžia paskirti mažesnę baudą, negu ANK specialiosios dalies straipsnio sankcijoje numatyta minimali bauda, arba paskirti švelnesnę administracinę nuobaudą ar administracinio poveikio priemonę, negu numatyta ANK specialiosios dalies straipsnio sankcijoje, arba administracinės nuobaudos ar administracinio poveikio priemonės neskirti, nutarimo administracinio nusižengimo byloje rezoliucinėje dalyje turi būti papildomai nurodoma siūlomos administracinės nuobaudos rūšis, siūloma administracinio poveikio priemonė ir, jeigu skiriama bauda, baudos dydis (skaičiais ir žodžiais) bei tokio sprendimo motyvai. Tokiu atveju Nutarimas administracinio nusižengimo byloje pateikiamas sankcionuoti apylinkės teismo teisėjui.

88.	Nutarimas sušvelninti administracinę nuobaudą ar administracinio poveikio priemonę palyginti su sankcijoje numatyta arba jos visai neskirti, priimtas remiantis ANK 34 straipsnio 6 dalimi, įsigalioja tik apylinkės teismo teisėjui priėmus sprendimą jį sankcionuoti. Apylinkės teismo sankcijos negavus, nutarimo administracinio nusižengimo byloje dalis dėl administracinės nuobaudos sušvelninimo ar neskyrimo neįsigalioja. Tokiu atveju turi būti vykdoma pirmoji nutarimo administracinio nusižengimo byloje rezoliucinė dalis dėl administracinės nuobaudos, poveikio priemonės paskyrimo.

89.	Administraciniu nusižengimu nukentėjusiajam padarytą žalą administracinį nusižengimą padaręs asmuo gali atlyginti savo noru. Tokiu atveju padarytos žalos dydis nustatomas nukentėjusiojo ir administracinį nusižengimą padariusio asmens rašytiniu susitarimu, kuriame nukentėjusysis patvirtina padarytos žalos atlyginimo faktą.

90.	Tais atvejais, kai administracinį nusižengimą padaręs asmuo neatlygina nukentėjusiajam turtinės žalos savo noru arba nesusitariama dėl turtinės žalos dydžio ir jos atlyginimo būdo, žalos atlyginimas priteisiamas tuo pačiu nutarimu, kuriuo skiriama administracinė nuobauda.

91.	Tais atvejais, kai administraciniu nusižengimu padaryta fizinė ar neturtinė žala ir jos neatlygino administracinį nusižengimą padaręs asmuo, administracinio nusižengimo bylą nagrinėjantis pareigūnas nutarime konstatuoja, kad buvo padaryta fizinė ar neturtinė žala, ir klausimas dėl šios žalos dydžio nagrinėjamas civilinio proceso tvarka.

92.	Vadovaudamasis ANK 675 straipsnio 3 dalimi, atsižvelgdamas į administracinėn atsakomybėn traukiamo asmens turtinę padėtį, kitas reikšmingas aplinkybes ir rašytinį prašymą, kai administracinėn atsakomybėn traukiamas asmuo pateikia įrodymus (nekilnojamojo ir kilnojamojo turto pažymas, turto deklaracijas, pažymas apie darbo užmokestį ir gaunamas socialines išmokas ar pan.), įgaliotasis pareigūnas, priimdamas nutarimą administracinio nusižengimo byloje, gali paskirtos baudos mokėjimą išdėstyti per laikotarpį iki 2 (dvejų) metų (atsižvelgdamas į paskirtos baudos dydį).

93.	Išnagrinėjus administracinio nusižengimo bylą žodinio proceso tvarka, nutarimo rezoliucinė dalis paskelbiama žodžiu, taip pat trumpai išdėstomi sprendimo motyvai. Kai nagrinėjama sudėtinga administracinio nusižengimo byla ir reikalinga įvertinti papildomus administracinio nusižengimo bylos nagrinėjimo metu pateiktus duomenis, nutarimo rezoliucinė dalis paskelbiama ne vėliau kaip per 5 darbo dienas nuo administracinio nusižengimo bylos nagrinėjimo dienos, bylos nagrinėjimo dieną (paskutinę) pranešant nutarimo paskelbimo laiką. Rašytinio proceso tvarka priimti nutarimai ir nutartys administracinių nusižengimų bylose laikomi paskelbtais jų priėmimo dieną.

94.	Nutarimo administracinio nusižengimo byloje kopija (nuorašas) per 3 (tris) darbo dienas nuo nutarimo administracinio nusižengimo byloje priėmimo dienos išduodama arba ANK 573 straipsnio 1 dalyje nustatyta tvarka išsiunčiama administracinėn atsakomybėn traukiamam asmeniui ir nukentėjusiajam, o ANK 615 straipsnio 2 dalyje nurodytais atvejais – ir institucijai, kurios pareigūnas atliko administracinio nusižengimo tyrimą ir pagal ANK 615 straipsnio 2 dalį perdavė bylos medžiagą nagrinėti VMVT.

95.	Jeigu VMVT nutraukė ANK 592 straipsnio 3 ir 4 dalyse nustatytais atvejais pradėtą administracinių nusižengimų teiseną, nutarimo nutraukti administracinių nusižengimų teiseną kopija (nuorašas) išsiunčiama ir prokurorui, surašiusiam nutarimą perduoti turimą medžiagą VMVT.

96.	Nutarimo nutraukti administracinio nusižengimo teiseną ANK 591 straipsnio 1 punkte nustatytu pagrindu (kai padaryta veika neturi administracinio nusižengimo požymių) kopija (nuorašas) išsiunčiama ir asmeniui, kuris pranešė apie administracinio nusižengimo požymių turinčios veikos padarymą, jeigu jis yra nurodęs, kad šia veika jam padaryta fizinė, turtinė ar neturtinė žala.

97. Įgaliotasis pareigūnas gali savo iniciatyva ar pagal administracinio nusižengimo teisenoje dalyvaujančių asmenų prašymus ištaisyti nutarime administracinio nusižengimo byloje esančius rašymo apsirikimus, aiškias aritmetines klaidas ar kitus netikslumus, kurių ištaisymas nekeičia nutarimo (nutarties) esmės. Klaidų nutarime administracinio nusižengimo byloje ištaisymo klausimui nagrinėti gali būti rengiamas posėdis, apie kurį pranešama administracinio nusižengimo teisenoje dalyvaujantiems asmenims. Administracinio nusižengimo teisenoje dalyvaujantys asmenys apie priimtą administracinį sprendimą dėl klaidų nutarime administracinio nusižengimo byloje ištaisymo informuojami ANK 637 straipsnio 2 dalyje nustatyta tvarka.

VI SKYRIUS

NUTARIMO ADMINISTRACINIO NUSIŽENGIMO BYLOJE APSKUNDIMAS

98.	Nutarimą administracinio nusižengimo byloje, įskaitant Nutarimą dėl administracinio nusižengimo, kai protokolas nesurašomas, kuriuo asmeniui skiriamas įspėjimas, ir nutarimą nutraukti administracinio nusižengimo teiseną apylinkės teismui gali apskųsti asmuo, dėl kurio šie nutarimai yra priimti, ir nukentėjusysis ar jų atstovai, o ANK 592 straipsnio 5 dalyje nurodytais atvejais – ir prokuroras.

99. Nutarimą nutraukti administracinio nusižengimo teiseną ANK 591 straipsnio 1 punkte nustatytu pagrindu (kai padaryta veika neturi administracinio nusižengimo požymių) apylinkės teismui gali apskųsti asmuo, kuris pranešė apie administracinio nusižengimo požymių turinčios veikos padarymą, jeigu jis yra nurodęs, kad šia veika jam padaryta fizinė, turtinė ar neturtinė žala.

100. Nutarimas administracinio nusižengimo byloje, Nutarimas dėl administracinio nusižengimo, kai protokolas nesurašomas, kuriuo asmeniui skiriamas įspėjimas, ar nutarimas nutraukti nusižengimo teiseną administracinio nusižengimo byloje per 20 (dvidešimt) kalendorinių dienų nuo jo kopijos (nuorašo) išsiuntimo ar išdavimo dienos gali būti apskųstas apylinkės teismui, jam ANK 622 straipsnyje nustatyta tvarka pateikiant skundą. Skundas, laikantis ANK 624 straipsnyje nustatytų reikalavimų, paduodamas per VMVT teritorinį padalinį, kurio įgaliotasis pareigūnas nagrinėjo administracinio nusižengimo bylą.

101. Įgaliotasis pareigūnas, gavęs skundą dėl nutarimo administracinio nusižengimo byloje, Nutarimo administracinio nusižengimo byloje, kai nesurašomas protokolas, kuriuo asmeniui skiriamas įspėjimas, ar nutarimo nutraukti administracinio nusižengimo teiseną:

101.1.	per 5 (penkias) darbo dienas gali visiškai ar iš dalies sutikti su skundu dėl priimto nutarimo administracinio nusižengimo byloje, panaikinti skundžiamą nutarimą administracinio nusižengimo byloje ir, netaikydamas ANK 616 straipsnyje nurodytų procedūrų, priimti naują nutarimą administracinio nusižengimo byloje;

101.2.	nesutikti su skundu dėl priimto nutarimo administracinio nusižengimo byloje ir per 5 (penkias) darbo dienas skundą kartu su byla persiųsti atitinkamam apylinkės teismui elektroninių ryšių priemonėmis, registruotąja pašto siunta arba pateikti tiesiogiai.

102.	Kai įgaliotasis pareigūnas sutinka su skundu dėl priimto nutarimo administracinio nusižengimo byloje ir priima naują nutarimą administracinio nusižengimo byloje, ANK 623 straipsnyje nustatytas 20 (dvidešimties) kalendorinių dienų skundo apskundimo terminas skaičiuojamas nuo naujo nutarimo administracinio nusižengimo byloje priėmimo dienos.

103.	Asmeniui apskundus naują nutarimą administracinio nusižengimo byloje, priimtą Aprašo 101.1 papunktyje nurodytu atveju, jį priėmęs įgaliotasis pareigūnas negali priimti kito naujo nutarimo administracinio nusižengimo byloje, tačiau privalo Aprašo 101.2 papunktyje nustatyta tvarka skundą dėl įgaliotojo pareigūno priimto nutarimo administracinio nusižengimo byloje kartu su byla pateikti apylinkės teismui.

104. Kai įgaliotasis pareigūnas nustato, kad skundas dėl nutarimo administracinio nusižengimo byloje paduotas praleidus Aprašo 102 punkte nurodytą 20 (dvidešimties) kalendorinių dienų terminą, jis apylinkės teismui turi pateikti skundą su byla ir informaciją apie praleistą skundo pateikimo terminą.

VII SKYRIUS

DOKUMENTŲ IR DUOMENŲ APIE ADMINISTRACINIUS NUSIŽENGIMUS TVARKYMAS

105.	Duomenys apie visus administracinius nusižengimus ir priimtus sprendimus bei apie taikomą administracinių nusižengimų teisenos užtikrinimo prievartos priemonę – daiktų ir (ar) dokumentų paėmimą tvarkomi ANR, vadovaujantis Administracinių nusižengimų registro nuostatais.

106.	Įgaliotasis pareigūnas, ne ANR surašęs Protokolą, Nutarimą dėl administracinio nusižengimo, kai protokolas nesurašomas, ne vėliau kaip per 3 (tris) darbo dienas po šių dokumentų surašymo jų duomenis suveda į ANR.

107. Teismų priimtų sprendimų kopijas į ANR skiltį „Priimti procesiniai sprendimai“ įkelia ir jų duomenis į ANR suveda atsakingas įgaliotasis pareigūnas, nurodytas ANR. Jei yra gautas skundas dėl skundžiamo procesinio dokumento, jį įgaliotasis pareigūnas taip pat turi įkelti į ANR ne vėliau kaip per 3 (tris) darbo dienas nuo tokio skundo gavimo dienos.

108.	Įgaliotasis pareigūnas ne vėliau kaip per 3 (tris) darbo dienas po žodinės pastabos pareiškimo į ANR suveda duomenis apie visus ANK 12 straipsnyje nustatytus mažareikšmius nusižengimus, dėl kurių asmenims buvo pareikšta žodinė pastaba.

VIII Skyrius

pRAŠYMŲ IR SKUNDŲ DĖL VYKDOMOS ADMINISTRACINIŲ NUSIŽENGIMŲ TEISENOS NAGRINĖJIMAS

109.	Įgaliotasis pareigūnas, gavęs asmens prašymą leisti susipažinti su administracinio nusižengimo bylos medžiaga, turi nustatyti, ar šį prašymą pateikęs asmuo turi administracinėn atsakomybėn traukiamo asmens, nukentėjusiojo ar jų atstovo statusą, vadovaudamasis atitinkamai ANK 577 straipsnio 2 dalies 1 punktu ar 579 straipsnio 1 dalies 1 punktu. Įgaliotasis pareigūnas, nustatęs, kad prašymą leisti susipažinti su administracinio nusižengimo bylos medžiaga pateikė administracinėn atsakomybėn traukiamas asmuo, nukentėjusysis ar jų atstovas, vadovaudamasis ANK 570 straipsnio 3 dalyje nustatyta tvarka, baigęs administracinio nusižengimo tyrimą, t. y. surašęs Protokolą, suteikia prašymą pateikusiam asmeniui galimybę susipažinti su visa pareigūnų atlikto tyrimo medžiaga ir administracinio nusižengimo bylos medžiaga, pateikta bylos nagrinėjimo metu.

110. Administracinio nusižengimo byloje nukentėjusysis ir administracinėn atsakomybėn traukiamas asmuo ar jo įgaliotas atstovas turi teisę tarnybinėse patalpose susipažinti su nuasmeninta administracinio nusižengimo byla. Susipažinimo su administracinio nusižengimo byla metu kartu su asmeniu privalo būti įgaliotasis pareigūnas, kuris turi stebėti, su kokia administracinio nusižengimo bylos medžiaga asmuo susipažino ir kokiu būdu, ir tai nurodyti laisvos formos susipažinimo protokole. Įgaliotasis pareigūnas be nurodytų duomenų susipažinimo protokole nurodo, kokiu laiku asmuo tarnybinėse patalpose susipažino su administracinio nusižengimo bylos medžiaga, ROIK Nr., savo ir asmens vardą, pavardę, pasirašo ir nurodo asmeniui pasirašyti. Privaloma prieš susipažįstant asmeniui su administracinio nusižengimo byla peržiūrėti visą medžiagą, įvertinti, ar nėra skundą / pranešimą pateikusio asmens duomenų ar kitokios medžiagos, kurios sužinojimas konkrečiam asmeniui galėtų sukelti neigiamų pasekmių, mažintų pasitikėjimą institucija, asmens duomenų apsauga. Su administracinio nusižengimo byla asmenys gali susipažinti tik priėmus procesinį sprendimą – surašius Protokolą. Pagal ANK 570 straipsnį, iki kol joks procesinis sprendimas nėra priimtas ANR, asmuo su bylos medžiaga – įrodymais ir kt. dokumentais teisės susipažinti neturi. Asmuo visuomet gali susipažinti su jau matytais ir savo paties pasirašytais dokumentais – patikrinimo aktais, sprendimais ir pan.

111.	Vadovaujantis Ūkio subjektų veiklos patikrinimų taisyklėmis, patvirtintomis Valstybinės maisto ir veterinarijos tarnybos direktoriaus 2015 m. sausio 28 d. įsakymu Nr. B1-59 „Dėl Ūkio subjektų veiklos patikrinimų taisyklių patvirtinimo“, administracinėn atsakomybėn traukiamas asmuo turi teisę iki Protokolo surašymo jam dienos susipažinti su administracinio nusižengimo bylos medžiagos dalimi, t. y. tiesiogiai su juo susijusiu faktinių aplinkybių fiksavimo protokolu (patikrinimo aktu ir jo priedais (pvz., nuotraukomis)).

112.	Gavęs administracinėn atsakomybėn traukiamo asmens prašymą įgyvendinti ANK 577 straipsnio 2 dalyje nurodytas administracinėn atsakomybėn traukiamam asmeniui suteiktas teises, įgaliotasis pareigūnas priima sprendimą tenkinti prašymą arba atmesti prašymą, nurodydamas atmetimo priežastis.

113.	Gavęs administracinėn atsakomybėn traukiamo asmens prašymą administracinio nusižengimo bylą nagrinėti žodinio proceso tvarka / žodinio proceso tvarka naudojant vaizdo konferencijų technologijas, įgaliotasis pareigūnas, vadovaudamasis ANK ir Aprašu, priima sprendimą tenkinti / atmesti prašymą.

114.	Gavęs administracinėn atsakomybėn traukiamo asmens prašymą dėl objektyvių priežasčių perkelti posėdžio, į kurį yra šaukiamas atvykti, datą, įgaliotasis pareigūnas turi teisę perkelti posėdžio datą. Tokiu atveju rekomenduojama perkelti posėdžio datą ne vėlesniam kaip 5 (penkių) darbo dienų terminui, išskyrus atvejus, kai dėl objektyvių priežasčių reikalingas ilgesnis laikotarpis ir nebus pažeidžiami ANK 39 straipsnyje nustatytas 2 (dvejų) metų administracinių nuobaudų skyrimo terminas.

115.	Gavęs asmens, kuris nori įgyvendinti ANK 578 straipsnio 1 dalyje nukentėjusiajam asmeniui suteiktas teises, prašymą, įgaliotasis pareigūnas įvertina, ar pagal prašyme pateiktus duomenis ir ANK 578 straipsnio 1 dalį yra pagrindas asmenį laikyti nukentėjusiuoju asmeniu, ir sprendžia prašymo patenkinimo klausimą bei priima sprendimą tenkinti prašymą arba atmesti prašymą, nurodydamas atmetimo priežastį. Nukentėjusysis turi teisę įgyvendinti ANK 578 straipsnio 1 dalyje nukentėjusiajam asmeniui suteiktas teises.

116.	Įgaliotasis pareigūnas, išnagrinėjęs asmens prašymą pateikti ANK 608 straipsnio 6 dalyje nurodyto nutarimo nutraukti administracinio nusižengimo teiseną ANK 591 straipsnio 1 punkte numatytu pagrindu (nustačius, kad padaryta veika neturi administracinio nusižengimo požymių) kopiją (nuorašą) ir nustatęs, kad asmuo atitinka ANK 620 straipsnio 1 dalyje nurodytus požymius, išsiunčia asmeniui prašomo nutarimo kopiją (nuorašą).

117.	Asmuo, kuris pranešė apie administracinio nusižengimo požymių turinčios veikos padarymą ir nurodė, kad šia veika jam padaryta fizinė, turtinė ar neturtinė žala, ir kurį administracinį nusižengimą tiriantis pareigūnas atsisakė pripažinti nukentėjusiuoju toje administracinio nusižengimo byloje, turi ANK 579 straipsnio 1 ir 2 dalyse nurodytas teises ir pareigas. Įgaliotasis pareigūnas sudaro asmeniui galimybę įgyvendinti ANK 579 straipsnio 1 ir 2 dalyse nurodytas teises ir pareigas, tik nustatęs, kad asmuo atitinka ANK 579 straipsnio 4 dalyje nurodytus požymius.

118.	Gavęs asmens, kurio atžvilgiu taikoma ANK 595 straipsnyje nurodyta administracinių nusižengimų teisenos užtikrinimo prievartos priemonė, skundą dėl tokios priemonės taikymo ar prašymą nutraukti tokios priemonės taikymą (pvz., prašymą grąžinti iš asmens paimtus daiktus (pvz. gyvūnus) ir (ar) dokumentus), įgaliotasis pareigūnas, vadovaudamasis ANK 607 straipsnyje nustatyta tvarka, asmens prašymą ar skundą per 2 (dvi) darbo dienas raštu persiunčia atitinkamam apylinkės teismui.

119.	Gavęs asmens skundą dėl nutarimo administracinio nusižengimo byloje, įgaliotasis pareigūnas vadovaujasi šio Aprašo VI skyriuje nustatyta tvarka.

120.	Kiti administracinėn atsakomybėn traukiamų asmenų prašymai nagrinėjami, vadovaujantis ANK, Lietuvos Respublikos viešojo administravimo įstatymu, Asmenų prašymų nagrinėjimo ir jų aptarnavimo viešojo administravimo institucijose, įstaigose ir kituose viešojo administravimo subjektuose taisyklėmis, patvirtintomis Lietuvos Respublikos Vyriausybės 2007 m. rugpjūčio 22 d. nutarimu Nr. 875 „Dėl Prašymų ir skundų nagrinėjimo ir asmenų aptarnavimo viešojo administravimo subjektuose taisyklių patvirtinimo“, ar kitais teisės aktais.

IX SKYRIUS

BAIGIAMOSIOS NUOSTATOS

121.	Įgaliotieji pareigūnai vykdo nutarimus administracinio nusižengimo byloje ir administracinius nurodymus, laikydamiesi ANK XL skyriaus ir kitų teisės aktų nuostatų.

122.	Administracinis nurodymas laikomas įvykdytu, kai laiku sumokama nurodyto dydžio bauda į administraciniame nurodyme nurodytą sąskaitą.

123.	Nutarimas skirti įspėjimą laikomas įvykdytu, kai jis paskelbiamas ar įteikiamas administracinėn atsakomybėn traukiamam asmeniui.

124.	Kai administracinėn atsakomybėn traukiamo asmens buvimo vieta nežinoma, administracinio nusižengimo tyrimą atliekantis įgaliotasis pareigūnas turi teisę motyvuotu nutarimu kreiptis į teritorinę policijos įstaigą dėl administracinėn atsakomybėn traukiamo asmens paieškos paskelbimo.

125.	Pasikeitusių įstatymų, Vyriausybės nutarimų ir kitų teisės aktų nuostatomis būtina vadovautis iš karto, nelaukiant šio Aprašo nuostatų pakeitimo ar papildymo.

______________________